Քաղավիացիայի գլխավոր վարչության պետը տեղեկացրեց, որ միջազգային ավիաընկերությունների հետ բանակցություններ են տարվել, որպեսզի Գյումրու օդանավակայանը դիտարկվի որպես ռեզերվային տարբերակ։ Այդ ընկերությունների որոշ դիտողություններ հաշվի են առնվել, եւ այսպիսով, մեր երկրի ուղեւորները ստիպված չեն լինի այլ երկրներում, մասնավորապես Վրաստանում, վայրէջք կատարել։ Նա տեղեկացրեց, որ օդանավակայանում վերանորոգման աշխատանքներն սկսվել են ընթացիկ տարվա մայիսի երկրորդ կեսից, իսկ մինչ այդ շաբաթական իրականացվել է մինչեւ 9 թռիչք, ինչը բավարար է եկամուտով աշխատելու համար։ "Գյումրին անսահմանափակ, օրինակ, հինգ րոպեն մեկ կարող է օդանավ ընդունել", - հավատացրեց Ա. Մովսեսյանը՝ տեղեկացնելով, որ առաջին չվերթերը՝ Երեւան-Ռոստով-Երեւան եւ Երեւան-Մոսկվա-Երեւան, կիրականացնեն "Աերոֆլոտ Դոն" եւ "Սիբիր" ավիաընկերությունները հենց այս շաբաթ։ Ավելացնենք, որ թեեւ եկող տարվա ներդրումների մասին կոնցեսիոների հետ հստակ պայմանավորվածություն չկա, բայց նախատեսվում է, որ օդանավակայանում արդիականացման աշխատանքները կշարունակվեն։